**PREAMBULA IN OKVIRNI NASLOV PODZAKONSKEGA AKTA:**

Na podlagi 60. člena Zakona o motornih vozilih (ZMV-1) (Uradni list RS, št. XX/YY) izdaja minister za infrastrukturo

**PRAVILNIK**

**o usposabljanju delavcev za opravljanje nalog tehničnih služb, strokovnih organizacij in registracijskih organizacij**

**VSEBINA, OPISANA PO VSEBINSKIH SKLOPIH:**

1. PREDMET UREJANJA (VSEBINA AKTA)

Ta pravilnik določa način in postopek usposabljanja in preverjanja znanja ter obnavljanja znanja delavcev strokovnih organizacij, kot jih opredeljuje 58. člen Zakona o motornih vozilih (Uradni list RS, št. 106/10 in 23/15), ki delajo na področju tehničnih pregledov vozil, registracije vozil ter identifikacije in ocene tehničnega stanja vozil.

Določa tudi programe usposabljanja in pogoje za organizacije, ki usposabljajo delavce.

1. PREDSTAVITEV PO VSEBINSKIH SKLOPIH
2. Opis ukrepa in rešitve

Delavci strokovnih organizacij, ki opravljajo posamezna strokovna opravila pred začetkom dela morajo opraviti izpit oziroma preskus usposobljenosti za delo. Izobraževanje in obnavljanje znanja po tem pravilniku lahko opravlja samo organizacija, ki si je za to pridobila odločbo ministra za infrastrukturo.

1. Naslovnik

Pravilnik se nanaša na delavce strokovnih organizacij, ki opravljajo posamezna strokovna opravila.

1. Pravne posledice

Pri neupoštevanju tega pravilnika lahko pride do prenehanje oziroma izgubo posameznih pravic.

1. PREHODNI REŽIM

…

1. ZAČETEK VELJAVNOSTI

Ta pravilnik začne veljati petnajsti dan po objavi v Uradnem listu Republike Slovenije.

**NORMATIVNI DEL**

**I. SPLOŠNE DOLOČBE**

1. člen

(1) Ta pravilnik določa način in postopek usposabljanja in preverjanja znanja ter obnavljanja znanja delavcev strokovnih organizacij, kot jih opredeljuje 58. člen Zakona o motornih vozilih (Uradni list RS, št. 106/10 in 23/15; v nadaljnjem besedilu: zakon), ki delajo na področju tehničnih pregledov vozil, registracije vozil ter identifikacije in ocene tehničnega stanja vozil.

(2) Določa tudi programe usposabljanja in pogoje za organizacije, ki usposabljajo delavce iz prejšnjega člena.

**II. DELAVCI, KI JIH ZAJEMA TA PRAVILNIK**

2. člen

Skladno z 61. členom zakona morajo delavci strokovnih organizacij, ki opravljajo posamezna strokovna opravila pred začetkom dela opraviti izpit oziroma preskus usposobljenosti za delo.

3. člen

Izpit je potreben za delavce, ki opravljajo naslednja opravila:

– vodenje tehničnega pregleda,

– pregledovanje vozila v okviru tehničnega pregleda vozila (kontrolor).

4. člen

(1) Preskus usposobljenosti je potreben za delavce, ki opravljajo:

– pregledovanje vozila v okviru identifikacije in ocene tehničnega stanja vozila,

– administrativna opravila, vezana na registracijo vozil (referent za registracijo).

(2) Preskus usposobljenosti ni potreben v primeru, ko je usposobljenost potrjena v okviru akreditacije strokovne organizacije.

**III. NAČIN USPOSABLJANJA**

**1. Splošno**

5. člen

Za pridobitev specifičnih znanj, potrebnih za opravljanje dejavnosti iz 3. in 4. člena, morajo kandidati, ki že imajo zahtevano strokovno izobrazbo in delovno prakso, opraviti najprej ustrezno dodatno usposabljanje po predpisanem programu.

6. člen

Usposabljanje sestoji iz teoretičnega in praktičnega dela. Programi usposabljanja so določeni v prilogah k temu pravilniku.

**2. Tehnični pregledi vozil**

7. člen

Zahtevana najnižja strokovna izobrazba za delavce na tehničnih pregledih je določena v drugem odstavku 14. člena Pravilnika o tehničnih pregledih motornih in priklopnih vozil (Uradni list RS, št. xx/yy).

8. člen

(1) Teoretični del usposabljanja kandidatov za kontrolorje zajema:

- poznavanje zakonodaje in predpisov s področja tehničnih pregledov,

- teoretične tehnične podlage za opravljanje dela in podatke o opremi, ki se uporablja pri delu

- postopke opravljanja dela.

(2) Teoretični del traja 50 izobraževalnih ur. Kandidati za vodje tehničnih pregledov imajo poleg že navedenega še dodatnih 10 ur teoretičnega izobraževanja s področja zakonodaje in predpisov ter poznavanja administrativnih postopkov, povezanih s to dejavnostjo.

(3) Praktični del usposabljanja kandidatov iz prvega odstavka tega člena obsega praktično delo na pregledovanju vozil in traja najmanj 48 ur.

(4) Vsebina usposabljanja je prilagojena kategoriji vozil, za pregled katerih se kandidat usposablja. Kandidati se lahko usposabljajo za eno ali več skupin kategorij vozil:

- dvo- in trikolesna vozila (L), osebna (M1) in lahka tovorna vozila (N1) ter priklopniki zanje (O1 in O2),

- avtobusi (M2 in M3) in tovorna vozila (N2 in N3) ter priklopna vozila (O3 in O4),

- traktorji (T) in traktorski priklopniki (R).

(5) Organizacija, ki izvaja usposabljanje, izda po končanem usposabljanju vsakemu kandidatu potrdilo o opravljenem usposabljanju.

9. člen

(1) Kandidati za kontrolorje morajo pred prijavo na izpit opraviti še najmanj enomesečno praktično delo pod nadzorom mentorja v eni od strokovnih organizacij. Izbor strokovne organizacije, v kateri se opravlja praktično delo, kot tudi izbor mentorja, potrdi organizacija, ki izvaja usposabljanje.

(2) O praktičnem delu iz prejšnjega odstavka mora vsak kandidat dnevno voditi dnevnik.

10. člen

(1) Mentor, ki spremlja in nadzira delo kandidata na praktičnem usposabljanju mora najmanj enkrat tedensko pregledati dnevnik kandidata. Na koncu mora pripraviti poročilo o praktičnem delu kandidata.

(2) Naloge mentorja lahko opravlja delavec, ki ima opravljen izpit za kontrolorja in najmanj 5 let dela kot kontrolor.

**3. Identifikacija in ocena tehničnega stanja vozila**

11. člen

Identifikacijo in oceno tehničnega stanja vozila lahko opravljajo samo delavci, ki imajo opravljen izpit za kontrolorja ali delavci, ki delajo na akreditiranem področju ugotavljanja skladnosti vozil. Dodatno morajo opraviti še preskus usposobljenosti za ta opravila po predhodnem usposabljanju.

12. člen

(1) Teoretični del usposabljanja kandidatov za delavce iz prejšnjega člena traja 2 izobraževalni uri in zajema:

- poznavanje zakonodaje in predpisov s področja identifikacije in ocene tehničnega stanja vozil,

- postopke opravljanja dela.

(2) Praktični del usposabljanja kandidatov iz prejšnjega odstavka obsega praktično delo na identifikaciji in oceni tehničnega stanja vozil in traja najmanj 10 ur.

(3) Organizacija, ki izvaja usposabljanje, izda po končanem usposabljanju vsakemu kandidatu potrdilo o opravljenem usposabljanju.

13. člen

(1) Kandidati za delavce, ki izvajajo identifikacijo in oceno tehničnega stanja vozila morajo pred prijavo na preskus usposobljenosti opraviti še praktično delo pod nadzorom mentorja v eni od strokovnih organizacij, ki traja najmanj 40 ur. Izbor strokovne organizacije, v kateri se opravlja praktično delo, kot tudi izbor mentorja, potrdi organizacija, ki izvaja usposabljanje.

(2) O praktičnem delu iz prejšnjega odstavka mora vsak kandidat dnevno voditi dnevnik, ki ga po končanem praktičnem delu potrdi tudi mentor.

14. člen

(1) Mentor, ki spremlja in nadzira delo kandidata na praktičnem usposabljanju mora najmanj enkrat tedensko pregledati dnevnik kandidata. Na koncu mora pripraviti poročilo o praktičnem delu kandidata.

(2) Naloge mentorja lahko opravlja delavec, ki že najmanj 2 leti dela na postopkih identifikacije in ocene tehničnega stanja vozil.

**4. Registracija vozil**

15. člen

Zahtevana najnižja strokovna izobrazba za administrativne delavce, ki delajo na področju registracije na tehničnih pregledih je določena v drugem odstavku 4. člena Pravilnika o registraciji motornih in priklopnih vozil (Uradni list RS, št. xx/yy). Ti delavci morajo imeti opravljen izpit iz Zakona o splošnem upravnem postopku.

16. člen

(1) Teoretični del usposabljanja kandidatov za referente za registracijo zajema poznavanje zakonodaje in predpisov z ustreznega področja, podatke o programski opremi, ki se uporablja pri delu in postopke opravljanja dela ter traja najmanj 8 izobraževalnih ur.

(2) Praktični del usposabljanja kandidatov iz prejšnjega odstavka pa obsega praktično delo na področju registracije vozil in traja najmanj 16 ur.

(3) Organizacija, ki izvaja usposabljanje, izda po končanem usposabljanju vsakemu kandidatu potrdilo o opravljenem usposabljanju.

17. člen

(1) Kandidati za referente za registracijo morajo pred prijavo na preskus usposobljenosti opraviti najmanj 48 urno praktično delo pod nadzorom mentorja v eni od strokovnih organizacij. Izbor strokovne organizacije, v kateri se opravlja praktično delo, kot tudi izbor mentorja, potrdi organizacija, ki izvaja usposabljanje.

(2) O praktičnem delu iz prejšnjega odstavka mora vsak kandidat dnevno voditi dnevnik.

18. člen

(1) Mentor, ki spremlja in nadzira delo kandidata na praktičnem usposabljanju mora najmanj enkrat tedensko pregledati dnevnik kandidata. Na koncu mora pripraviti poročilo o praktičnem delu kandidata.

(2) Naloge mentorja lahko opravlja delavec, ki že najmanj 5 let dela kot referent za registracijo.

**IV. NAČIN PREVERJANJA ZNANJA**

**1. Tehnični pregledi**

19. člen

(1) Pri prijavi na izpit, morajo kandidati predložiti dokazila o:

- strokovni izobrazbi,

- delovni praksi,

- opravljenem usposabljanju,

- opravljenem praktičnem delu in

- plačilu stroškov izpita.

(2) Delavci, ki so bili z odločbo inšpektorja, skladno s 5. alinejo prvega odstavka 71. člena zakona napoteni na ponovno opravljanje izpita, morajo ob prijavi predložiti:

- odločbo o napotitvi na ponovni izpit in

- dokazilo o plačilu stroškov izpita.

20. člen

(1) Izpit se opravi pred komisijo, ki jo imenuje minister, pristojen za promet.

(2) Komisijo sestavljajo najmanj štirje člani, od teh je eden imenovan kot predsednik in eden kot strokovni tajnik komisije. Ob imenovanju imenuje minister tudi namestnike tako, da komisija vedno deluje v polni sestavi.

(3) Komisija razpiše redni izpitni rok, ko se prijavi najmanj 10 kandidatov oziroma najmanj enkrat letno.

21. člen

(1) Izpit je sestavljen iz teoretičnega in praktičnega dela.

(2) Teoretični del izpita se opravi pisno ob prisotnosti najmanj enega člana komisije. Izpolnjene izpitne pole oceni komisija, ki lahko teoretični del izpita dopolni tudi z ustnimi vprašanji. Za uspešno opravljen teoretični del mora kandidat doseči najmanj 80 % možnih točk.

(3) Praktični del izpita lahko opravlja samo kandidat, ki je uspešno opravil teoretični del izpita.

(4) Praktični del izpita poteka v realnem okolju in ob prisotnosti najmanj enega člana komisije.

(5) Kandidat za kontrolorja ali vodjo tehničnih pregledov mora pregledati najmanj eno vozilo iz vsake kategorije v skupini kategorij vozil, za katero dela izpit. Pri tem mora preveriti vse predpisane elemente na vozilu in za uspešno opravljen praktični del izpita ne sme spregledati nobene napake ali kritične napake po pravilniku o tehničnih pregledih vozil.

(6) O ustnem delu teoretičnega dela izpita in o praktičnem delu izpita se vodi zapisnik, ki se mu priloži tudi izpolnjeno testno polo pisnega dela izpita.

(7) Kandidat za vodjo tehničnih pregledov, ki že ima uspešno opravljen izpit za kontrolorja, opravi samo teoretični del izpita, ki se nanaša na delo vodje tehničnih pregledov.

22. člen

(1) Uspešnost na izpitu se ocenjuje z oceno »opravil« oziroma »ni opravil«.

(2) Če je kandidat neuspešen samo pri enem sklopu teoretičnega dela ali samo pri eni kategoriji vozil v skupini kategorij vozil praktičnega dela izpita, lahko ponavlja samo ta del v izrednem izpitnem roku, ki se razpiše sedem dni po rednem izpitnem roku. V nasprotnem primeru pa mora ponavljati celoten teoretični oziroma praktični del izpita.

(3) Če je kandidat neuspešen tudi pri ponovnem delnem izpitu, mora ponavljati celoten izpit.

(4) Po uspešno opravljenem izpitu, komisija izda kandidatu potrdilo o opravljenem izpitu, v katerem navede za katere kategorije vozil je kandidat usposobljen.

**2.** **Identifikacija in ocena tehničnega stanja vozila**

23. člen

(1) Pri prijavi na preskus usposobljenosti, morajo kandidati predložiti dokazila o:

- izpitu za kontrolorja na tehničnih pregledih,

- opravljenem usposabljanju,

- opravljenem praktičnem delu in

- plačilu stroškov preskusa usposobljenosti.

24. člen

(1) Preskus usposobljenosti se opravi pred komisijo, ki jo imenuje minister, pristojen za promet.

(2) Komisijo sestavljajo najmanj trije člani, od teh je eden imenovan kot predsednik in eden kot strokovni tajnik komisije. Ob imenovanju imenuje minister tudi namestnike tako, da komisija vedno deluje v polni sestavi.

(3) Komisija razpiše redni izpitni rok, ko se prijavi najmanj 10 kandidatov oziroma najmanj enkrat letno.

25. člen

(1) Preskus usposobljenosti je sestavljen samo iz praktičnega dela.

(2) Preskus poteka v realnem okolju ob prisotnosti najmanj enega člana komisije. Pri tem lahko člani komisije kandidatu postavljajo tudi ustna vprašanja.

(3) Kandidat mora pregledati najmanj tri vozila. Pri tem ne sme napraviti nobene napake. Če dela kandidat preskus usposobljenosti za več kategorij vozil, mora pregledati najmanj eno vozilo iz vsake kategorije.

(4) O preskusu usposobljenosti se vodi zapisnik.

26. člen

(1) Uspešnost na preskusu usposobljenosti se ocenjuje z oceno »opravil« oziroma »ni opravil«.

(2) Po uspešno opravljenem preskusu usposobljenosti, komisija izda kandidatu potrdilo o opravljenem preskusu, v katerem navede za katere kategorije vozil je kandidat usposobljen.

**3.** **Registracija vozila**

27. člen

(1) Pri prijavi na preskus usposobljenosti, morajo kandidati predložiti dokazila o:

- izpitu iz Zakona o splošnem upravnem postopku,

- opravljenem usposabljanju,

- opravljenem praktičnem delu in

- plačilu stroškov preskusa usposobljenosti.

28. člen

(1) Preskus usposobljenosti se opravi pred komisijo, ki jo imenuje minister, pristojen za promet.

(2) Komisijo sestavljajo najmanj trije člani, od teh je eden imenovan kot predsednik in eden kot strokovni tajnik komisije. Ob imenovanju imenuje minister tudi namestnike tako, da komisija vedno deluje v polni sestavi.

(3) Komisija razpiše redni rok preskusa, ko se prijavi najmanj 10 kandidatov oziroma najmanj enkrat letno.

29. člen

(1) Preskus usposobljenosti je sestavljen iz teoretičnega in praktičnega dela.

(2) Teoretični del preskusa se opravi pisno ob prisotnosti najmanj enega člana komisije. Izpolnjene testne pole oceni komisija, ki lahko teoretični del preskusa dopolni tudi z ustnimi vprašanji. Za uspešno opravljen teoretični del preskusa mora kandidat doseči najmanj 80 % možnih točk.

(3) Praktični del preskusa usposobljenosti lahko opravlja samo kandidat, ki je uspešno opravil teoretični del preskusa.

(4) Praktični del preskusa poteka v realnem okolju ob prisotnosti najmanj enega člana komisije. Pri tem lahko člani komisije kandidatu postavljajo tudi ustna vprašanja.

(5) Kandidat mora opraviti najmanj tri postopke registracije vozila, tri postopke podaljšanja veljavnosti prometnega dovoljenja in tri postopke odjave vozila. Pri tem ne sme napraviti nobene napake.

(6) O preskusu usposobljenosti se vodi zapisnik.

30. člen

(1) Uspešnost na preskusu usposobljenosti se ocenjuje z oceno »opravil« oziroma »ni opravil«.

(2) Če je kandidat neuspešen pri teoretičnem delu preskusa usposobljenosti ali samo pri praktičnem delu, lahko ponavlja ta del preskusa v izrednem izpitnem roku, ki se razpiše sedem dni po rednem izpitnem roku. V nasprotnem primeru pa mora ponavljati celoten teoretični in praktični del preskusa.

(3) Po uspešno opravljenem preskusu usposobljenosti, komisija izda kandidatu potrdilo o opravljenem preskusu.

**V. OBNAVLJANJE ZNANJA**

31. člen

Vsi delavci iz 3. člena tega pravilnika morajo vsako tretje leto opraviti obnavljanje znanja za delo na svojem področju.

32. člen

(1) Obnavljanje znanja se opravlja teoretično in zajema obnovitev poznavanja veljavnih predpisov in morebitnih novosti, postopkov dela ter seznanjanje s tehničnimi novostmi vozil, pomembnimi za področje dela.

(2) Program obnavljanja znanja je na tehničnem področju prilagojen za posamezne kategorije vozil.

(3) Program obnavljanja znanja je naveden v prilogi k temu pravilniku.

33. člen

Obnavljanje znanja traja najmanj 6 do največ 12 izobraževalnih ur in se zaključi s kratkim pisnim testom. Kontrolor ali vodja tehničnih pregledov, ki na testu ne doseže najmanj 50 % pravilnih odgovorov, mora obnavljanje znanja ponoviti v prvem naslednjem roku. Če tudi drugič zaporedoma ne doseže zadostnega uspeha, ne sme več opravljati tehničnih pregledov vozil in mora ponovno na opravljanje izpita.

34. člen

Obnavljanje znanja za administrativne delavce na registraciji vozil se opravi po potrebi in ne vključuje pisnega testa.

35. člen

Stroške usposabljanja, izpitov, preskusov usposobljenosti in obnavljanja znanja določi minister, pristojen za promet, z odredbo.

**VI. ORGANIZACIJE ZA IZOBRAŽEVANJE IN OBNAVLJANJE ZNANJA**

36. člen

Izobraževanje in obnavljanje znanja po tem pravilniku lahko opravlja samo organizacija, ki si je za to pridobila odločbo ministra za infrastrukturo.

37. člen

(začetek veljavnosti)

Ta pravilnik začne veljati petnajsti dan po objavi v Uradnem listu Republike Slovenije.